**Informatīvais ziņojums “Par Latvijas dalības maksas EQAR un Latvijas akreditācijas aģentūras dalības maksas ENQA un EQAR segšanai nepieciešamo ikgadējo finansējumu”**

Ziņojuma mērķis ir paredzēt Izglītības un zinātnes ministrijas (turpmāk - ministrija) bāzes izdevumu budžetā iekļaut valsts budžeta finansējumu Latvijas ikgadējās dalības maksas Eiropas augstākās izglītības kvalitātes nodrošināšanas reģistrā (turpmāk - EQAR) segšanai, sākot no 2019. gada un Latvijas akreditācijas aģentūras (turpmāk – aģentūra) dalības maksas segšanai Eiropas augstākās izglītības kvalitātes nodrošināšanas asociācijā (turpmāk - ENQA) un EQAR, sākot no 2020. gada.

Aģentūras dalība EQAR ir īpaši nozīmīga Latvijas augstākās izglītības attīstībā, jo nodrošinās profesionālu augstākās izglītības kvalitātes novērtēšanu un regulāru monitoringu, veicinās augstākās izglītības kvalitātes kultūras atbilstību Eiropas augstākās izglītības telpā (turpmāk – EAIT) noteiktajiem vienotajiem standartiem, vienlaikus palielinās uzticamību Latvijas augstākajai izglītībai un Latvijā iegūtajiem diplomiem, kā arī palīdzēs veidot kontaktus ar partneriem ārvalstīs, tādējādi sekmējot studiju internacionalizāciju, augstākās izglītības eksportu un starptautisko sadarbību.

Augstākās izglītības sistēmas kvalitāte ir izšķirošs Latvijas konkurētspējas faktors, kas uzsvērts vairākos attīstības plānošanas dokumentos (Ilgtspējīgas attīstības stratēģijā "Latvija 2030", Nacionālajā attīstības plānā 2014-2020). Starptautiski konkurētspējīgas un pētniecībā balstītas augstākās izglītības, ko īsteno efektīvi pārvaldītas institūcijas ar konsolidētiem resursiem, nodrošināšana un izglītības kvalitātes monitoringa sistēmas pilnveide ir viens no ministrijas uzdevumiem, kura īstenošanu paredz Izglītības attīstības pamatnostādnes 2014.–2020.gadam un kas ietverts arī Eiropas Savienības Padomes 2013. gada un 2014. gada rekomendācijās par augstākās izglītības reformām.

Viens no augstākās izglītības kvalitātes nodrošināšanas nosacījumiem ir augstskolu un koledžu (turpmāk arī augstākās izglītības institūcijas) un to īstenoto studiju programmu (studiju virzienu) kvalitātes novērtēšana (akreditācija), kuru organizē institūcija, kuras darbība atbilst „Standartiem un vadlīnijām kvalitātes nodrošināšanai Eiropas augstākās izglītības telpā” (*European Standards and Guidelines for Quality Assurance*) (turpmāk arī ESG)[[1]](#footnote-3), kas ir galvenais kvalitātes procesu vērtēšanā izmantojamais dokuments EAIT. Kvalitātes novērtēšanas institūcijas, kuru darbība atbilst ENQA izstrādātajiem standartiem un vadlīnijām augstākās izglītības kvalitātes nodrošināšanai EAIT, var tikt uzņemtas ENQA pilntiesīga biedra statusā un tikt iekļautas EQAR.

Latvijā augstskolu, koledžu un studiju programmu novērtēšanu laika posmā no 1996. gada līdz 2013. gadam organizēja Augstākās izglītības kvalitātes novērtēšanas centrs (turpmāk – AIKNC), pamatojoties uz Deleģēšanas līgumu ar ministriju. 2010.gadā tika veikts AIKNC darbības starptautisks izvērtējums ar mērķi kļūt par pilntiesīgu ENQA biedru, kura rezultātā tika atzīts, ka AIKNC pilnībā izpilda tikai 2 no 8 izvirzītajiem kritērijiem[[2]](#footnote-4), līdz ar to EQAR reģistrā tas netika iekļauts, kā galveno trūkumu norādot finanšu un cilvēkresursu nepietiekamību. Jāatzīmē, ka Latvijā valsts finansējums ārējās kvalitātes nodrošināšanas aģentūrai netika piešķirts, līdz ar to AIKNC darbība bija atkarīga tikai no augstskolu un koledžu finansējuma.

Laika posmā no 2013. gada līdz 2015. gada 1. jūlijam augstākās izglītības institūciju, studiju virzienu akreditāciju un studiju programmu licencēšanu organizēja ministrija. 2015.gada 1.jūlijā stājās spēkā 2014.gada 17.decembrī Saeimā pieņemtie “Grozījumi Augstskolu likumā”, kas paredzēja, ka augstākās izglītības institūciju, studiju virzienu akreditāciju un studiju programmu licencēšanu organizē Akadēmiskās informācijas centrs (turpmāk – AIC).

2014. gada 20. jūnijā Eiropas Komisijas apstiprinātais Latvijas Partnerības līgums Eiropas Savienības investīciju fondu 2014. - 2020. gada plānošanas periodam (turpmāk – Partnerības līgums) nosaka, ka: “(170)... Nacionālo aģentūru plānots izveidot 2015.gadā, izveides izmaksas sedzot no valsts budžeta līdzekļiem”, taču finansējums dalības nodrošināšanai ENQA un EQAR netika paredzēts.

Kopš 2015. gada aprīļa AIC kā aģentūra ir ENQA afiliētais biedrs un šobrīd ir vienīgā neatkarīgā akreditācijas institūcija Latvijā, kura savu darbību organizē saskaņā ar ESG. Lai varētu pretendēt uz uzņemšanu ENQA pilntiesīga biedra statusā un iekļaušanu EQAR, aģentūrai ir jāizpilda vairākas prasības, tajā skaitā jāizpilda nosacījums par diviem aktīvas darbības gadiem kopš darbības uzsākšanas, kā arī jādemonstrē pieredze ārējās kvalitātes novērtēšanas procesu organizēšanā. Pašlaik AIC īsteno Eiropas Sociālā fonda (turpmāk - ESF) projektu “Atbalsts EQAR aģentūrai izvirzīto prasību izpildei”, lai pilnveidotu savu darbību un nodrošinātu iekļaušanu EQAR reģistrā.

2017. gadā AIC ESF projekta ietvaros veica pilotakreditācijas 12 studiju virzieniem, kā arī 11 studiju virzieniem saskaņā ar standarta novērtēšanas ciklu (kārtējā akreditācija), kas kopumā demonstrē nepieciešamo pieredzi, lai varētu pieteikties uzņemšanai ENQA un reģistrācijai EQAR. Laika periodā no 2017. gada augusta līdz 2018. gada jūlijam tiks veikts ENQA koordinēts AIC izvērtējums, un uz šī izvērtējuma pamata līdz 2018. gada decembrim EQAR Reģistra komiteja pieņems lēmumu par AIC iekļaušanu EQAR.

Lai nodrošinātu Latvijas dalību EQAR ir nepieciešams finansējums ikgadējās dalības maksas segšanai un tās apjoms tiek noteikts reizi četros, ņemot vērā valsts iekšzemes kopprodukta lielumu. Sākot no 2018. gada līdz 2021. gadam iemaksājamās dalības maksas apmērs Latvijai būs 6 636 *euro* gadā.

2018. gada beigās ir sagaidāms, ka AIC kļūs par ENQA pilntiesīgu biedru. 2019. gadā AIC ir ieplānots finansējums ESF projektā (4 635 *euro*) dalības maksai ENQA pilntiesīga biedra statusā. Pašlaik AIC nemaksā dalības maksu EQAR, jo nav iekļauts EQAR reģistrā.

Ministrijas ieskatā Latvijas ikgadējās dalības maksas EQAR segšana būtu īstenojama, **paredzot ministrijas bāzes izdevumu budžeta apakšprogrammā 03.13.00  “Studiju virzienu akreditācija” papildu valsts budžeta finansējumu 6 636 *euro* apmērā, sākot no 2019. gada** līdz 2021. gadam. Turpmākajam četru gadu posmam apjoms tiks precizēts attiecīgajā vidējā termiņa budžeta likumprojektā atbilstoši iemaksājamās dalības maksas apjomam atkarībā no izmaiņām iekšzemes kopprodukta apmērā. Papildus tam, lai nodrošinātu aģentūras dalību ENQA (pilntiesīga biedra statusā) un EQAR, **sākot ar 2020. gadu, ir nepieciešams paredzēt papildu valsts budžeta līdzekļus arī aģentūras dalības maksas segšanai ENQA - 4 635 *euro* gadā un dalības maksas segšanai EQAR – 1 248,72 *euro* gadā** ministrijas bāzes izdevumu budžeta apakšprogrammā **03.13.00  “Studiju virzienu akreditācija”**. Dalības maksa aģentūrai ir fiksēta un nav atkarīga no iekšzemes kopprodukta izmaiņām.

Iesniedzējs:

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

K. Krumberga, 67047981

Kristine.Krumberga@izm.gov.lv

1. Pieņemti par augstāko izglītību atbildīgo ministru samitā, 2005.gadā, Bergenā, Norvēģijā un tos izstrādāja darba grupa, kuras sastāvā ir pārstāvji no Eiropas asociācijas kvalitātes nodrošināšanai augstākajā izglītībā (ENQA), Eiropas studentu apvienības (ESU), Eiropas universitāšu asociācijas (EUA), Eiropas augstākās izglītības institūciju asociācijas (EURASHE). Dokuments pieejams: http://www.enqa.eu/wp-content/uploads/2013/06/ESG\_3edition-2.pdf [↑](#footnote-ref-3)
2. Report of the Panel of the external review of Latvian Foundation “HIGHER EDUCATION QUALITY EVALUATION CENTRE” (AIKNC): http://www.aiknc.lv/lv/kopmat/ [↑](#footnote-ref-4)